**DODATNE UPUTE**

Dana 31.12. službeno završava natjecateljska sezona 2019. pri Hrvatskom šahovskom savezu, toga dana prestaju važiti sve registracije klubova i igrača pri HŠS-u. Do 31.1.2020. se obnavljaju registracije za tekuću godinu te do tada su klubovi dužni izvršiti registraciju ukoliko se žele natjecati u natjecanjima HŠS-a u 2020. natjecateljskoj godini.

Nacionalni rejting svih igrača registriranih u 2019. bit će obračunat za turnire koji dolaze na obračun za rejting listu 1. veljače 2020. godine. Ukoliko igrači ne obnove registraciju i odu na popis neaktivnih neće im se dalje računati nacionalni rating.

Za dosadašnje članove istog kluba dovoljno je unijeti matični broj igrača pri HŠS-u na obrascu registracije. Odnosi se na igrače koji su u 2019. bili registrirani za isti klub koji ih registrira opet za 2020. te igrače koji su bili registrirani dalje u prošlosti (npr. sezone 2014.).

Za igrače koji su bili registrirani za drugi klub obavezno je priložiti presliku nekog osobnog dokumenta (osobna iskaznica, domovnica, putovnica i sl.) ili pristupnicu klubu koju je vlastoručno potpisao igrač na kojoj je naveden datum pristupanja. Tako se potvrđuje da dotični igrač želi biti član određenog kluba. Matične brojeve tih igrača isto se unosi u obrazac.

Igrači koji su u 2019. godini bili registrirani za neki drugi klub trebaju priložiti ispisnicu iz tog kluba kako bi se znalo da ne postoje zapreke u napuštanju prethodnog kluba.

Za nove igrače (koji nikad nisu bili registrirani) potrebno je priložiti presliku dokumenta iz kojeg je vidljiv datum rođenja i državljanstvo igrača (domovnica, osobna iskaznica, putovnica, rodni list…). Dobro je uz to priložiti i njihovu pristupnicu klubu. **VAŽNO: više nije potrebna fotografija za registraciju.**

Za strane igrače vrijede potpuno ista pravila. Nema ograničenja u broju stranih igrača koje može registrirati pojedini klub.

Neki igrači se mogu registrirati i dvojno. Dvojna registracija je dozvoljena za kadete, juniore i veterane bez obzira na spol, kao i za žene. Za takvu registraciju potrebno je dostaviti suglasnost matičnog kluba gdje bi trebalo biti navedeno za koju konkurenciju se izdaje suglasnost. Važno je naglasiti da igrač s dvojnom registracijom može nastupiti ekipno za klub koji ga dvojno registrira samo u jednoj konkurenciji. Na primjer, igračica Petra Perić rođena 2005. godine registrirana je nastupa za ŠK Veliko Selo, međutim klub joj je dao suglasnost da u ženskoj seniorskoj konkurenciji nastupa za ŠK Kraljica. Dakle, za ŠK Kraljica može nastupiti ekipno samo u konkurenciji žena, dok ostalim ekipnim konkurencijama (kadeti, kadetkinje, juniori i seniori) može nastupati samo za ŠK Veliko Selo. Dvojna registracija se može razvrgnuti u tijeku godine uz suglasnost sve tri strane, oba kluba te samog igrača. U ljetnom prijelaznom roku od 15.6. do 30.6.2020. igrač se može registrirati dvojno za novi dvojni klub, ukoliko nije nastupio dvojno za prethodni dvojni klub, odnosno iskoristio pogodnost dvojne registracije ili u konkurenciju za koju se dvojno registrira prethodno nastupio za matični klub. Suglasnost za dvojnu registraciju vrijedi samo za jednu natjecateljsku sezonu.

Dvojna registracija osoba s invaliditetom je dozvoljena te takvi igrači mogu nastupati u dva kluba u istoj konkurenciji uz uvjet da se ekipe klubova za koje nastupaju ne natječu u istom rangu. Uvjet je da je jedan od klubova klub invalida. Matični klub je također dužan izdati svom članu suglasnost da navedeni igrač može nastupati za dvojni klub. Igrači koji se po prvi put registriraju kao invalidi dužni su dostaviti dokaz o invaliditetu.

**Temeljem odluke IO HŠS-a od 2018. godine klubovi će moći „ ...dvojno registrirati jednog igrača preko 65 godina, ali pod uvjetom da između klubova za koje taj igrač nastupa bude jedan rang razmaka. Na primjer ako igrač nastupa u I.A ligi, dvojno registrirani klub mu može biti u II. ligi te niže ...“**

Prijelaz se ne naplaćuje na početku godine, jer je svim igračima isteklo članstvo s 31.12.2019 i za 2020. godinu se sad ponovno registriraju. Ukoliko ipak neki igrač nakon registracije za određeni klub želi preći u drugi klub, može to učiniti na ljetnom prijelaznom roku uz ispisnicu prvog kluba te uplatu 120 kn za prijelaz. Izvan prijelaznog roka moguće je preći iz kluba u klub samo u izvanrednim situacijama uz zamolbu za registracijsku komisiju HŠS-a ili uz zamolbu za IO HŠS-a. Igrači koji prelaze iz kluba u klub, a već su nastupali za prvotni klub u ekipnim natjecanjima, nemaju prava nastupa ekipno za novi klub do kraja natjecateljske sezone.

Igrače koje nijedan klub nije registrirao do 31.1.2020., a nisu registrirani mogu se registrirati u bilo kojem trenutku. Igrači koji su do 31.12.2019. bili članovi nekog kluba prije ljetnog prijelaznog roka 15.6.-30.6. mogu se registrirati isključivo uz ispisnicu prethodnog kluba.

Novi igrači mogu se registrirati u bilo kojem trenutku.

Strani igrači i dvojne registracije vrše se samo u vrijeme prijelaznih rokova od 1.1. do 31.1.2020. te od 15.6.do 30.6.2020.

**Novost u odnosu na prijašnje godine je da u obrazac registracije za sve igrače morate upisati njihov OIB**. Budući da svaka udruga mora u evidenciji svojeg članstva imati taj podatak vjerujem da to neće predstavljati problem. Naime, iako stoji da su članovi HŠS županijski šahovski savezi i klubovi, u članstvu su preko klubova i pojedini registrirani igrači i Hrvatski šahovski savez je obavezan voditi njihov popis u kojem je istaknut OIB.

Napominjemo da je svaki klub dužan čuvati pristupnice svojih članova u kojima oni izražavaju činjenicu da su upoznati sa članstvom u HŠS-u, za isto daju svoju privolu koju potvrđuju potpisom. Također u pristupnici mora stajati navedeno da su članovi upoznati sa podacima koji se ustupaju HŠS-u te koje podatke klub i HŠS mogu javno objavljivati (ime i prezime, godina rođenja, spol, državljanstvo te šahovske posebnosti kao što su klub, kategorija, rating, koeficjent ratinga, odigrane partije). U slučaju potrebe HŠS može zatražiti od svojih članova šahovskih klubova pristupnice njihovih članova koji su registrirani pri HŠS-u.

Cijene registracija za 2020. godinu su:

**60 kn** za kadete i kadetkinje (igrači rođeni 1.1.2004. i kasnije)

**30 kn** za 11. i svakog sljedećeg registriranog kadeta u pojedinom klubu

**120 kn** za juniore, juniorke, seniore, seniorke, veterane, veteranke, invalide

**500 kn** za strane igrače (preko FIDE ELO ratinga 2100 po listi od 1. siječnja 2020.)

**300 kn** za strane igrače (ispod FIDE ELO ratinga 2100 po listi od 1. siječnja 2020.)

**120 kn** za svaku dvojnu registraciju osim veteranske (bez obzira radilo se o kadetu ili kadetkinji na dvojnoj)

**200 kn** za dvojnu registraciju veterane ili veteranke

Molimo i voditelje klubova da vode računa da u pojedinom kolu ekipnog natjecanja HŠS-a može nastupiti maksimalno 50 % igrača na dvojnoj registraciji. Za seniore koji igraju na 6 ploča to iznosi 3 igrača, za kadete, kadetkinje, juniore, žene i veterane to iznosi 2 igrača. Klubovi naravno mogu registrirati i prijaviti za pojedinu ligu više igrača na dvojnoj registraciji, ali u pojedinom kolu može ih nastupiti kako je gore navedeno. Jedini izuzetak su veterani, samo jedan veteran može biti registriran dvojno za pojedini klub.

Napominjemo da u kadetskim i juniorskim ligama, te ligama kadetkinja ne mogu biti prijavljeni za nastup strani igrači. U 1.A, 1.B mogu za pojedini klub u pojedinom kolu mogu nastupiti po dva stranca, u svim ostalim ligama po jedan.

Dodajmo i da po važećim pravilnicima HŠS-a u dodatnim kvalifikacijama za viši rang te u finalu kadetskih liga pravo nastupa imaju isključivo igrači koji su bili prijavljeni u zadnjem osnovnom sastavu. Ukoliko je osnovni dio lige završio u proljeće, igrači registrirani poslije predaje osnovnog sastava za proljetni dio ili koji nisu navedeni na istom neće se moći prijaviti za dodatne kvalifikacije ili finale kadetskih liga. Molimo voditi o tome računa prilikom registracije.

Po ispunjavanju registracijskog obrasca možete si izračunati koliko će vas stajati registracija, ali nemojte uplatiti dok vam ne stigne račun iz HŠS-a. Ako se svota na računu poklapa s vašim izračunom, tada možete uplatiti račun. Ukoliko se svota ne poklapa kontaktirajte savez mailom ili telefonom. Tako ćemo izbjeći sve nesuglasice i pogreške u plaćanju.

Za sve nejasnoće obratite se na mail HŠS-a hss.crochess@gmail.com